Den Danske Salmeduo: "Du skønne land"

*Nyt koncertprogram i anledning af genforeningsjubilæet*

*Genforening og fællessang i nyt lys*

Den Danske Salmeduo præsenterer et helt nyt koncertrepertoire indeholdende nyfortolkninger af det dansk-tyske grænselands sang- og salmetradition, inspireret af hundredårsjubilæet i 2020 for Sønderjyllands genforening med Danmark. Musikken vil også blive udgivet som en kombineret cd- og bogudgivelse i november 2019, med titlen *"Du skønne land - Genforening og fællessang i nyt lys"*.

Danmark er beriget med en levende og omfangsrig fællessangstradition. Store dele af den danske sangskat blev skabt under påvirkning af opgøret om hertugdømmerne og de efterfølgende genforeningsbestræbelser; og afspejler udformningen af Danmark som den nationalstat, vi kender i dag. Grænselandets udvikling til forsoning og venskab henover grænsen med gode vilkår for mindretallene er enestående og sætter også stadig sanglige spor. Alt dette synes vi er værd at markere og perspektivere.

En koncert med Den Danske Salmeduo laver **stemningsfulde nyfortolkninger** af danske salmer og sange, i et frugtbart møde mellem den nordiske folketones enkelhed, den klassiske musiktraditions nænsomhed og den amerikanske jazztraditions legende improvisationer.

**Den Danske Salmeduo** er **Hans Esbjerg** på **klaver** og **Christian** **Vuust** på **saxofon og klarinet**. Duoen har siden 1996 givet over 450 koncerter i kirker og på spillesteder, og har seks anmelderroste cd'er bag sig. Den røde tråd er de utrolig smukke og livskraftige salmer, som den danske musiktradition er beriget med - med melodier og harmonier enhver moderne komponist kan misunde. Mange af disse salmer har været en del af almindelige danskeres hverdag i hundreder af år. Med andre ord er salmerne danske klassikere, sange der bliver stående. Den Danske Salmeduo har lavet en række spændende nye bud på hvordan disse sange kan spilles - med respekt for det musikalske udgangspunkt og fornemmelse for den tekstlige baggrund.

**Pressen skrev:**

*»"De dybeste lag" er usædvanlig afklaret, med Esbjergs akustiske klaver og Vuusts klarinetter og saxofoner i et melodisk og sansemættet sammenspil«*

 - Jazz Special

*»Det er instrumentalt kammerspil af fineste karat«.*

 - Dagbladet Information

*»Vuusts meget poetiske og smukt rundede tone suppleres af Esbjergs varierede og empatiske spil. Deres helt store fortjeneste er, at de så fornemt mestrer balancen mellem både at bevare salmernes substans og tilføre dem noget subtilt forfriskende«.*

 - Aarhus Stiftstidende

*»Et udsøgt bud på hvordan de danske salmer kan fornys«.*

 - Skive Folkeblad

**Kontakt/koncertbooking:**

Hans Esbjerg, tlf 4093 0154, kontakt@dendanskesalmeduo.dk

Læs og lyt på [www.dendanskesalmeduo.dk](http://www.dendanskesalmeduo.dk)

**Christian Vuust** (f. 1964) er saxofonist, klarinettist og komponist. Docent ved Det Jyske Musikkonservatorium. Modtog i 2017 *Gaffelprisen* (Danmarks ældste jazzpris). DMA-nomineret i 2014 for sit album *Urban Hymn*. Har også spillet med Aaron Parks, Peter Laugesen, Pauseland, m.fl.

**Hans Esbjerg** (f. 1967) er pianist og organist ved Christianskirken i Fredericia. Uddannet fra konservatorierne i Esbjerg og Aarhus. Har undervist på Det Jyske Musikkonservatorium og Musikinstituttet ved Aarhus Universitet.